Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: A szociális igazgatásról és szociális ellátásokról szóló 1993. évi III. törvény szerint a megyei önkormányzat
Paragraph Index: 634

A szociális igazgatásról és szociális ellátásokról szóló 1993. évi III. törvény szerint a megyei önkormányzat hatáskörébe tartozik a fogyatékos személyek számára tartós bentlakást nyújtó intézmények kialakítása és fenntartása. Ha a megyei önkormányzat e hatásköréből fakadó feladatát oly módon látja el, hogy egy a saját tulajdonú ingatlanban helyezi el az intézményt, az érintett települési önkormányzatnak — egyetértési vagy engedélyezési jog hiányában — nincs törvényes lehetősége ennek megakadályozására. Arra van, hogy az Alkotmány 44/A. § (1) bekezdés g) pontja alapján azzal a kezdeményezéssel forduljon a megyei önkormányzat közgyűléséhez mint döntésre jogosult szervhez, hogy az intézmény (lakóotthon) ne a községben legyen. E kezdeményezés ügyében kérhető a lakosság véleménye, de az a döntéshozóra nem kötelező. Így nem alkalmas az állampolgári jogok korlátozására. Annál is kevésbé, mert az intézmények átalakítására, kisközösségeket befogadó lakóotthonok kialakítására törvény kötelezi a fenntartókat [1998. évi XXVI. tv. 29. § (5) bek.]. Mindezek miatt az ilyen népszavazás eredménye nem okoz visszásságot az alkotmányos jogokkal összefüggésben. Az azonban nem zárható ki, hogy a jövőben — különösen ha további hasonló eljárásokat kezdeményeznek — e jogok ne kerüljenek veszélybe. Hiszen már az ilyen kérdés-megfogalmazás is sérelmes lehet az érintettekre. Ennek megelőzésében felvetődik azoknak az állami és önkormányzati szerveknek a felelőssége, amelyeknek feladata mind a szociális intézmények, mind a különböző gyermekotthonok kitagolásának előkészítése, lebonyolítása. A fogyatékos emberek, a gyermekek, de az érintett lakosság alkotmányos jogainak védelme érdekében is szükséges, hogy az eddiginél jóval nagyobb figyelmet fordítsanak a kitagolás előkészítésre, az információáramlásra, illetve a felvilágosításra. (A konkrét ügy is ennek elégtelenségét mutatta.) Csak ilyen módon érhető el, hogy biztosítva legyenek a fogyatékos emberek és a gyermekek alkotmányos jogai, továbbá a lakosság is érvényesíthesse jogos érdekeit. (A véleménynyilvánítási lehetőség korlátozásával a probléma aligha rendezhető.) Mindezekre figyelemmel az országgyűlési biztos általános helyettese — bár az ügyben konkrét ajánlást nem tett — a jelentés megküldésével megkereste a szociális és családügyi minisztert, valamint a belügyminisztert, kérve, hogy a tárca készítsen összehangolt intézkedési tervet a jelentésben tárgyalt probléma rendezésére. OBH 4367/1999. I. A büntetés-végrehajtási épület csatornarendszerének elöregedése miatt jelentkező folyamatos meghibásodás veszélyezteti a fogvatartottaknak az Alkotmány 70/D. § (1) bekezdésében rögzített lehető legmagasabb szintű testi és lelki egészséghez való jogát, ezáltal visszásságot okoz. II. Az elítéltek speciális helyzetének, az adott — mesterséges, normálistól eltérő — körülményeknek, valamint a jogszabályban előírt követelményeknek a figyelembevételével megállapítható, hogy a megfelelő funkciójú nyílászáró hiánya, illetve e miatt fellépő fény- és levegőhiány sérti az elítélteknek az Alkotmány 54. § (1) bekezdésében deklarált emberi méltósághoz, továbbá a 70/D. §

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes